Hrnčiarovce nad Parnou

Hrnčiarovce nad Parnou sú obec na Slovensku v okrese Trnava.

 Polohopis 
Obec leží na rozhraní Trnavskej pahorkatiny a Podunajskej roviny v plytkej doline potoka Parná. 

 Dejiny 
Pôvodné obyvateľstvo v tejto lokalite (osady) patrilo medzi zamestnanancov veľkomoravského majcíchovského hradiska. Bolo zamestnané hlavne hrnčiarstvom. Z tohto obdobia sa zachovalo aj pohrebisko. V obci sa nachádza aj radové pohrebisko z 11. - 12. storočia. Prvá písomná zmienka o obci je z roku 1267. V roku 1241 ju zničili Tatári (Mongoli), 1601 Bočkajovci, v roku 1619 Betlemovci, v roku 1704 ju vydrancovali Rákocziovci. Neďaleko obce sa 26. decembra v roku 1704 odohrala bitka medzi Rákocziho a cisárskymi vojskami. Obec mala v 16. storočí 42 port, v roku 1715 vinice a 59 daňovníkov, v roku 1828 145 domov a 1037 obyvateľov, zaoberajúcich sa hlavne poľnohospodárstvom a zhotovovaním výrobkov zo slamy.

28.novembra 1971 sa Hrnčiarovce zlúčili s Trnavou, stala sa z nich miestna časť. Znovu sa osamostatnili na základe vykonaného referenda administratívne od 1. februára 1994, prakticky k 1. máju 1994.

 Kultúra a zaujímavosti 
 Pamiatky 
V obci je rímskokatolícky kostol sv. Martina biskupa zo 14. storočia (pôvodne gotický, v roku 1623 poškodený).

 Dychová hudba 
Najstarší spolok v obci je spolok miestnej dychovej hudby. V literatúre sa objavujú údaje o jej založení v roku 1864. Je 3. najstaršou nepretržite fungujúcou dychovou hudbou na Slovensku. Podľa ústneho podania zakladateľom bol učiteľ Galgócy. Piesne s hudobníkmi nacvičoval nemenovaný kapelník z Trnavy. Okolo roku 1919 dychovú hudbu viedol Jozef Bernadič. V období 1923 - 1978 celých 55 rokov ju viedol František Halada. Od roku 1978 viedol hudbu Ivan Lužák a od roku 1988 Milan Zolvík. Dychová hudba vystupuje na festivaloch a rôznych prehliadkach doma i v zahraničí, na koncertoch, tanečných zábavách. Neoddeliteľnou súčasťou účinkovania je aj väčšina pohrebov v obci a okolí. V roku1997 obnovila tradíciu pochovávania basy. Okrem toho pripravuje aj vianočné koncerty a pod.  

 Divadlo 
Prvé divadelné predstavenie sa tu hralo v roku 1918. Bola to hra Kríž pod lipami. Réžiu mal pravdepodobne miestny učiteľ. Bohatú divadelnú činnosť vyvíjala v 30-tych rokoch Mariánska kongregácia. Od roku 1936 mali hrnčiarovskí ochotníci k dispozícii nový priestor, bola ním viacúčelová sála, ktorú postavili Solčányovci. Každý väčší spolok v Hrnčiarovciach mal vtedy divadelný krúžok. Takto sa v zdravom súťažení divadelná činnosť postupne dostávala na vyššiu úroveň. Od roku 1938 divadlá režíroval Dr.Vojtech Martinkovič (advokát) a Michal Vajgel. V roku 1947 režíroval miestny farár prof.Jozef Balko, o rok neskôr učiteľ Anton Schrank. V týchto rokoch začali režírovať i dlhoroční režiséri divadelných predstavení František Mrva a tiež Ján Glasa. Divadelné hry mali svoju premiéru zvyčajne na sviatok Sv.Štefana (26.decembra). Na Nový rok účinkovali v susedných dedinách. Po zlúčení obce s Trnavou divadlo v obci postupne zaniklo.

 Šport 

 Futbal 
V obci sídli futbalový klub ŠK RAPID Hrnčiarovce. Hrá v okresnom futbalovom zväze Trnava.

Organizovaný futbal sa oficiálne začal v roku 1928 zaregistrovaním ŠK RAPID Hrnčiarovce. O dva roky neskôr vznikol ďalší futbalový klub ŠK SLÁVIA. V roku 1933 došlo k zlúčeniu hliníkarskej ŠK Slavia s dedinským ŠK Rapid, ktorý hrával na Solčányho pozemku. V roku 1938 sa stal majstrom maloklubov Slovenska. V roku 1943 bol klub premenovaný na RŠK (Robotnícky športový klub) Hrnčiarovce.

V 50-tych rokoch sa názov klubu TJ RŠK zmenil na TJ SOKOL a neskoršie na TJ Družstevník Hrnčiarovce. V roku 1973 sa TJ Družstevník Hrnčiarovce zlúčil s TJ Skloplast Trnava. Odvtedy niesol názov TJ Skloplast Trnava-Hrnčiarovce.

V súčasnosti pôsobí pod názvom ŠK RAPID Hrnčiarovce.ŠK RAPID Hrnčiarovce  - oficiálna stránka

 Cyklisti 
V obci od roku 2002 pôsobí občianske združenie Cykloklub Hrnčiarovce.

 Významní rodáci 
 Jozef Pozdech (* 1811 - † 1878 Budapešť) - podnikateľ, zvonolejár, vynálezca (patent na kováčske mechy, kovovú zvonovú stolicu), člen Matice slovenskej, predseda Slovenského speváckeho spolku v Pešti, podpredseda Slovenského národnodemokratického spolku v Pešti
 Ján Hlubik, SDB (*1896-† 1965) - salezián, rímskokatolícky kňaz, publicista
 František Halada (*1901 - † 1979) - hudobný majster, dlhoročný kapelník dychovej hudby
 Jozef Forner, SDB (* 1905 – † 1983 Tokio) – salezián, 1.slovenský misionár v Japonsku (misionárom bol 47 rokov), kníhtlačiar.KUBANOVIČ, Zlatko:  Historický náhľad do dejín slovenských saleziánov (Od dona Bosca do roku 1924).  Bratislava: Don Bosco, 2019. ISBN 978-80-8074-436-6. S. 238 - 239.
 Augustín Pozdech, SDB (* 1909 – † 1938 Trnava) – salezián, rímskokatolícky kňaz, veliteľ skautov v Trnave.
 Ján Glasa (* 1912 – † 1989) - zakladateľ Maloklubu vo futbale, ochotnícky divadelný režisér 
 Rudolf Božik (* 1920 – † 2000 Bratislava) – stíhací pilot a letecké eso počas druhej svetovej vojny.
 Ľudovít Koiš (* 1935 – † 2012) – futbalista, útočník, reprezentant Česko-Slovenska.
 Eva Biháryová (* 1949 – † 2020 Bratislava) – speváčka a hudobníčka.

 Referencie 

 Iné projekty 

 Externé odkazy 

 http://www.zvjs.sk/?ustav-vykon-trestu-hrnciarovce


Kategória:Obce okresu Trnava